

2013/0024 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ  
  
съгласно член 294, параграф 6 от Договора за функционирането на Европейския съюз  
  
относно

позицията на Съвета във връзка с приемането на Регламент на Европейския парламент и на Съвета относно информацията, придружаваща паричните преводи

(текст от значение за ЕИП)

1. Хронология на преписката

|  |  |
| --- | --- |
| Дата на предаване на предложението на Европейския парламент и на Съвета (документ COM(2013) 44 final – 2013/0024 (COD): | 6 февруари 2013 г. |
| Дата на становището на Европейския икономически и социален комитет: | 23 май 2013 г. |
| Дата на позицията на Европейския парламент на първо четене: | 11 март 2014 г. |
| Дата на предаване на измененото предложение: | Не се прилага. |
| Дата на приемане на позицията на Съвета: | 20 април 2015 г. |

2. Цел на предложението на Комисията

Целта на предложението е да се преразгледа Регламент (ЕО) № 1781/2006 относно информацията за платеца, придружаваща парични преводи[[1]](#footnote-1) (наричан по-нататък „Регламентът за паричните преводи“), за да се създаде възможност за предоставяне на повече информация на звената за финансово разузнаване и правоприлагащите органи, да се подобри проследимостта на плащанията и да се гарантира, че рамката на ЕС остава в пълно съответствие с международните стандарти.

С предложения Регламент за паричните преводи от доставчиците на платежни услуги се изисква да изпращат по цялата платежна верига информация не само за платеца, но и за получателя, с оглед предотвратяване, разследване и установяване на изпиране на пари и финансиране на тероризма, като предложението се основава до голяма степен на новата Препоръка 16 относно електронните преводи, приета от Специалната група за финансови действия (FATF)[[2]](#footnote-2). Той има за цел да гарантира, че този международен стандарт се транспонира по еднакъв начин в целия Съюз и по-специално, че няма дискриминация между националните плащания в рамките на една държава членка и презграничните плащания между държавите членки.

Предложеният регламент ще даде възможност на националните органи да предприемат по-ефективни действия срещу изпирането на пари и финансирането на тероризма на всички равнища.

Успоредно с това, Комисията предложи и преразглеждане на Директива 2005/60/ЕО от 26 октомври 2005 г. за предотвратяване използването на финансовата система за целите на изпирането на пари и финансирането на тероризъм[[3]](#footnote-3).

3. Коментари относно позицията на Съвета

Позицията на Съвета отразява политическото споразумение, постигнато между него и Европейския парламент на 16 декември 2014 г., и включва елементи, предложени от двете институции. Комисията подкрепя това споразумение.

Вследствие на предимно технически процес на равнището на работната група на Съвета окончателният компромисен текст сега включва редица технически изменения на първоначалното предложение на Комисията, които според Комисията подобряват текста и отчитат в по-висока степен съответната препоръка на FATF.

Парламентът също подкрепи като цяло извършената техническа работа.

4. Заключение

Комисията подкрепя резултатите от междуинституционалните преговори и следователно може да приеме позицията на Съвета на първо четене.

1. ОВ L 345, 8.12.2006 г., стр. 1. [↑](#footnote-ref-1)
2. FATF е международният орган, създаден на срещата на върха на Г-7 в Париж през 1989 г., натоварен с изготвянето на международни стандарти в борбата с изпирането на пари и финансирането на тероризма. [↑](#footnote-ref-2)
3. COM(2013) 45 final. [↑](#footnote-ref-3)